MFCส่งกองตราสารหนี้ขายวันนี้
เอ็มเอฟซี เปิดขายกองทุนใหม่ลงทุนตราสารหนี้และตราสารที่มีลักษณะของสัญญาซื้อขายล่วงหน้าแฝง ตั้งแต่วันนี้ถึงวันที่ 13 ม.ค.นี้
11 ม.ค. 2555

เอ็มเอฟซี เปิดขายกองทุนใหม่ลงทุนตราสารหนี้และตราสารที่มีลักษณะของสัญญาซื้อขายล่วงหน้าแฝง ตั้งแต่วันนี้ถึงวันที่ 13 ม.ค.นี้
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  กล่าวว่า เปิดศักราชใหม่ปี 2555 บริษัทได้เปิดขายกองทุนเปิดเอ็มเอฟซี สเปเชี่ยล โน้ต 6 เดือน (MSN 6M) ตั้งแต่วันนี้ถึงวันที่ 13 ม.ค.นี้  เป็นกองทุนรวมผสมที่ไม่ลงทุนในหุ้น  แต่จะลงทุนในตราสารหนี้ และตราสารที่มีลักษณะของสัญญาซื้อขายล่วงหน้าแฝงทั้งในและต่างประเทศ ซึ่งจะลงทุนในต่างประเทศไม่เกิน 79% ของมูลค่าทรัพย์สินสุทธิ มีการป้องกันความเสี่ยงจากอัตราแลกเปลี่ยนเต็มจำนวน 
กองทุน MSN 6M มีมูลค่าโครงการ 2,000 ล้านบาท อายุประมาณ 6 เดือน ซึ่งจะลงทุนในตราสารหนี้ที่ออกโดยรัฐวิสาหกิจ นิติบุคคลเฉพาะ ธนาคารพาณิชย์ ธนาคารต่างประเทศ หรือตราสารหนี้ที่ได้รับการจัดอันดับความน่าเชื่อถือ และตราสารที่มีลักษณะของสัญญาซื้อขายล่วงหน้าแฝง (Credit Linked Note) ที่ออกโดยสถาบันการเงินที่เสนอขายทั้งในและต่างประเทศ โดยผู้สนใจสามารถลงทุนขั้นต่ำได้ตั้งแต่ 10,000 บาท
ทั้งนี้ หลังครบกำหนดอายุโครงการ บริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนตลาดเงิน เพื่อผู้ถือหน่วยลงทุนจะได้รับโอกาสที่ดีจากการลงทุนอย่างต่อเนื่องต่อไป